Okresná prokuratúra Poprad 
Štefánikova 11, 058 01 Poprad 1

Sp. zn. : 1 Pv 82/12/7706	Poprad, 16.5.2012
EEČ : 2-57-58-2012

U Z N E S E N I E

Trestná vec:	obvinený XXXXX 
Zločin:	sexuálne zneužívanie podľa § 201 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Poprad
Rozhodnutie:
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
od presne nezisteného dňa mesiaca november 2010, opakovane na rôznych miestach v obci XXXXX, okres XXXXX, vykonával súlož s vtedy maloletou XXXXX, nar. XXXXX, trvale bytom XXXXX, XXXXX, hoci mal vedomosť o tom, že XXXXX v tom čase nedovŕšila pätnásty rok svojho veku, pričom týmto konaním nebola spôsobená XXXXX žiadna ujma na zdraví
Právna veta:
lebo je nepochybné, že sa nestal skutok, pre ktorý sa vedie trestné stíhanie
Odôvodnenie:
     Uznesením vyšetrovateľa Odboru kriminálnej polície OR PZ XXXXX sp. zn. XXXXX zo dňa XXXXX bolo začaté trestné stíhanie a vznesené obvinenie ml. XXXXX za zločin sexuálneho zneužívania podľa § 201 ods. 1 Trestného zákona na tom skutkovom základe, že od presne nezisteného dňa mesiaca november 2010, opakovane na rôznych miestach v obci XXXXX vykonával súlož s vtedy maloletou XXXXX, nar. XXXXX, trvale bytom XXXXX, XXXXX, okres XXXXX, hoci mal vedomosť o tom, že v tom čase nedovŕšila pätnásty rok svojho veku, pričom týmto konaním nebola spôsobená XXXXX žiadna ujma na zdraví.
     Vo veci bol vypočutý obvinený ml. XXXXX, ktorý vo svojej výpovedi uviedol, že to čo je uvedené v uznesení o vznesení obvinenia nie je pravda. S XXXXX sa pozná od malička, pretože sú susedia, chodili do rovnakej základnej školy, pričom posledné 4 roky sa stretávali častejšie. Vie veľmi dobre, koľko má XXXXX rokov, v apríli bude mať 16 rokov. Aj keď sa s XXXXX kamarátil a stretávali sa aj pred tým, ako mala 15 rokov, tak spolu nikdy nemali pohlavný styk. Na to ich upozorňovala XXXXX matka XXXXX, pričom obaja ju poslúchli. K ich prvému pohlavnému styku došlo až potom, keď mala XXXXX 15 rokov, niekedy v letných mesiacoch roku 2011. Toto sa stalo počas diskotéky, kedy zašli spolu na lúku a tam mali pohlavný styk, s ktorým XXXXX súhlasila. Následne potom mali pohlavné styky častejšie. O tom, že je XXXXX tehotná sa dozvedel až v mesiaci december 2011, kedy bola na lekárskej prehliadke, dovtedy mu to nepovedala. Po tomto zistení prišla bývať k nemu, do domu jeho babky. Je si istý, že toto dieťa je jeho, nakoľko XXXXX s nikým iným vzťah nemala. O toto dieťa po jeho narodení sa chce riadne postarať. Nevie prečo je v zápisnici z polície v Hranovnici napísané, že mal s XXXXX sex už v novembri 2010, pretože dobre vie, že by bol potrestaný, keby s ňom mal sex pred tým, ako mala 15 rokov, preto sa s XXXXX dohodli, že budú mať sex až potom, ako bude mať 15 rokov. 
     Ako svedok - poškodený bola vo veci vypočutá XXXXX, ktorá vypovedala, že niekedy koncom roka 2011 jej dcéra XXXXX povedala, že je tehotná, pretože jej bolo zle. Kvôli tomu prišli k nim policajti z OO PZ v Hranovnici, ktorí boli s XXXXX na lekárskej prehliadke, kde bolo potvrdené, že je XXXXX tehotná a otehotnela niekedy v mesiaci august 2011. XXXXX býva v ich susedstve, poznal sa s XXXXX, vedel, koľko má rokov, ona vedela, že sa stretávajú. Keďže XXXXX je slušný chlapec, tak voči tomu nenamietala, pričom im dohovárala, aby spolu nemali pohlavný styk, lebo ešte dcéra nemala 15 rokov. Ona im verila, pretože dcéra ju poslúcha. Následne sa jej pýtala na tehotenstvo a dcéra jej povedala, že mali pohlavný styk so XXXXX až po tom, ako mala 15 rokov, teda po apríli 2011. Dcéra má XXXXX rada a on sa o ňu stará, chodí na brigády. Nepripája sa k trestnému konaniu s nárokom na náhradu škody, pretože jej žiadna nevznikla. 
     Svedkyňa XXXXX vypovedala, že so XXXXX, ktorý býva vedľa nich na ulici XXXXX v XXXXX, sa pozná od malička, pričom asi 4 roky je jeho frajerkou. Chodili spolu do školy, pričom on chodil do vyššej triedy, pretože má o dva roky viac. Taktiež sa spolu stretávali počas dňa, ona chodila k nim a on ku nim domov, teda sa veľmi dobre poznali a vedel, koľko má rokov. Prvýkrát mala so XXXXX pohlavný styk až po dovŕšení 15 roku, teda v mesiaci apríl alebo máj 2011, presne si to už nepamätá. Tento pohlavný styk mali v noci, keď boli na diskotéke a išli za rómsku osadu, pričom na lúke mali sex. Tento ona chcela, teda bol dobrovoľný. Predtým sa spolu len priatelili, ale nemali pohlavný styk, lebo vedela, že nemá 15 rokov a nechcel to ani XXXXX, povedal, že na ňu počká. Okrem XXXXX pohlavný styk nemala s nikým. To, že je tehotná, zistila niekedy koncom roka 2011, pričom následne bola s policajtami na lekárskej prhliadke, kde bola jej tehotnosť potvrdená. XXXXX povedal, že sa o dieťa postará a budú bývať u jeho rodičov. Nepamätá sa, že by policajtom v Hranovnici povedala, že mala so XXXXX styk už v novembri 2010, ale pravda je taká, že so Štefanom spala až potom, ako mala 15 rokov. XXXXX ju nikdy k pohlavnému styku nenútil. Termín pôrodu má stanovený na 15. mája 2012.
     Svedok XXXXX vypovedal, že so synom obvineným XXXXX nikdy nemali žiadne problémy. Základnú školu skončil v 9. ročníku, ďalej v štúdiu nepokračoval. Snaží sa hľadať si rôzne brigády, aby si zarobil nejaké peniaze. XXXXX pozná, pretože býva v ich susedstve a často chodila za XXXXX ako aj on za ňou. Niekedy koncom roka 2011 sa dozvedel, že XXXXX je tehotná, pričom syn mu povedal, že je to on neho, že spolu mali pohlavný styk. K tomu mu povedal, že sa to stalo niekedy v lete 2011, kedy už XXXXX mala 15 rokov a on mu verí, lebo syn XXXXX mu neklame. Po zistení, že bude otcom, sa o XXXXX riadne stará a začali už spolu aj bývať. 
     Z lekárskej správy na čl. 23 spisu vyplýva, že dňa 12.12.2011 je XXXXX v 19. týždni gravidity.
     Vykonaným vyšetrovaním bolo zistené, že sa nestal skutok, pre ktorý sa vedie trestné stíhanie, preto bolo potrebné rozhodnúť tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Pudláková
prokurátorka